Valke-lede in hof oor korrupsieArgieffoto. Drie lede van die direktoraat vir prioriteitsmisdade (die Valke) bly in aanhouding ná hulle in hegtenis geneem is op aanklag van korrupsie, uitbuiting, intimidasie en dwarsboming van die gereg. Brig. Hangwani Mulaudzi, woordvoerder van die Valke, het gesê die persone het Vrydag vlugtig in die Randburg-landdroshof verskyn. Hulle bly in aanhouding. Kapt. Thembani Luyanda Mnonopi (55), kapt. Mydarling Hlanganai Ndaba 39), en ao Zanele Constance Shabane (49) is in hegtenis geneem ná ŉ ondersoek in Januarie vanjaar aan die lig gebring het dat hulle na bewering ŉ sakeman van Midrand geïntimideer en meer as R100 000 in plaaslike en buitelandse valuta (onderskeidelik R14 000 en $6 000) van hom uitgebuit het. “Die lede het glo gedreig om sy onderneming te sluit omdat hy dit sonder geldige dokumente bedryf en dat hy onwettig in die land is. Hulle sal na verwagting op 10 April 2019 weer in die Alexandra-landdroshof verskyn vir hul aansoek om borgtog.”